Julkisasiamiehen ratkaisuehdotus Mischo 30 päivänä huhtikuuta 2002. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivin 98/8/EY täytäntöönpanon laiminlyönti. - Asia C-376/01.



Oikeustapauskokoelma 2002 sivu I-04721



Julkisasiamiehen ratkaisuehdotukset

1. Biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (jäljempänä direktiivi) tavoitteena on perustaa biosidien osalta tarvittavat ympäristönsuojelu- ja turvallisuusnormit sen takaamiseksi, että näiden tuotteiden markkinoille saattamisesta ei aiheudu haittaa ihmisten terveydelle eikä ympäristölle.

2. Direktiivin 34 artiklassa säädetään, että jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 24 kuukauden kuluessa sen voimaantulosta ja niiden on ilmoitettava tästä komissiolle viipymättä.

3. Direktiivin 35 artiklassa säädetään, että direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Koska direktiivi julkaistiin 24.4.1998, se tuli voimaan 14.5.1998.

4. Näin ollen jäsenvaltioiden oli saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään 14.5.2000.

5. Koska komissio ei ollut saanut mitään tietoja, joiden perusteella se olisi voinut päätellä, että Irlanti oli toteuttanut tarvittavat toimet, se nosti tämän ratkaisuehdotuksen kohteena olevan jäsenyysvelvoitteiden noudattamatta jättämistä koskevan kanteen.

6. Kantaja vaatii yhteisöjen tuomioistuinta toteamaan, että Irlanti ei ole noudattanut direktiivin mukaisia velvoitteitaan, koska se ei ole antanut 14.5.2000 mennessä direktiivin noudattamisen edellyttämiä lakeja, asetuksia ja hallinnollisia määräyksiä, tai ainakaan ilmoittanut niistä komissiolle.

7. Irlannin viranomaiset katsovat, että ne ovat täysin täytäntöönpanneet direktiivin 18.12.2001 annetulla säädöksellä, jonka otsikkona on "The European Community (Authorisation, Placing on the Market, Use and Control of Biocidal products) 2001". Ne vaativat näin ollen yhteisöjen tuomioistuinta lykkäämään asian käsittelyä kolmen kuukauden ajaksi vastineen antamisesta, minkä kuluessa komissio voisi tutkia Irlannin toteuttamat toimet ja tarvittaessa luopua kanteesta.

8. On kuitenkin todettava, että vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä. Esillä olevassa asiassa perusteltu lausunto osoitettiin Irlannille 31.1.2001 ja siinä vahvistettiin kahden kuukauden määräaika.

9. Vastaaja ei kiistä sitä, ettei mitään täytäntöönpanotoimia ole toteutettu ennen määräajan päättymistä. Se myöntää, että ensimmäinen toimi eli se, että maatalous-, elintarvike- ja maaseudun kehittämisministeristä nimettiin direktiivin 26 artiklassa tarkoitettu Irlannin toimivaltainen viranomainen, toteutettiin vasta 11.7.2001 ja että direktiivin täytäntöönpanoa koskevat säännökset annettiin 18.12.2001.

10. Tästä seuraa, että komission väite jäsenyysvelvoitteiden noudattamatta jättämisestä on hyväksyttävä, koska se ei ole ilmoittanut haluavansa luopua kanteesta vastaajan lykkäysvaatimuksesta huolimatta. Näin ollen komission vaatimukset on hyväksyttävä.

Ratkaisuehdotus

11. Edellä esitetyn perusteella ehdotan, että yhteisöjen tuomioistuin

- toteaa, että Irlannin tasavalta ei ole noudattanut biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY mukaisia velvoitteitaan, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut niistä komissiolle

- velvoittaa Irlannin tasavallan korvaamaan oikeudenkäyntikulut.